ཨོཾ་བདེ་ལེགས་སུ་གྱུར་ཅིག།རྒྱལ་བ་ཀུན་གྱི་ཐུགས་རྗེའི་འོད་དཀར་ཅན།།འཇིག་རྟེན་དབང་ཕྱུག་ས་བཅུའི་ཟླ་བ་དེས།།བོད་ཡུལ་མུན་པ་བསལ་སླད་མི་དབང་གི།རྣམ་རོལ་སྤྲུལ་པའི་ཟློས་གར་མང་ཞིག་མཛད།།དེ་དག་རིགས་ལ་དུས་ཀྱི་ཐ་མར་ཡང་།།གྲགས་པའི་འོད་དཀར་ཉམས་པ་མེད་པ་ཅན།།གངས་ཅན་སྟོད་ཀྱི་ས་འཛིན་གདུགས་གཅིག་པུ།།ཁྱེད་ཀྱི་ལྷག་བསམ་དོན་ཀུན་འབྱོར་གྱུར་ཅིག།དཔལ་ལྡན་ས་ཡི་བརྒྱ་བྱིན་སྙན་ཤལ་ལ།།འཁྱུད་པར་འོས་པའི་ཚིག་གི་མེ་ཏོག་ཕྲེང་།།རྙོག་བྲལ་དང་བའི་ཡིད་མཚོ་ལས་འཁྲུངས་པ།།དོན་བཟང་དྲི་བསུང་རྫོགས་འདི་བདག་གིས་འབུལ།།ཁེངས་ལྡན་སྐྱེ་བོ་དུ་མའི་ཅོད་པན་གྱིས།།ཞབས་མཐིལ་པདྨོའི་ངོས་ལ་ངལ་བསོ་བ།།ཁྱོད་ཀྱི་གཙུག་ཕུད་དཀོན་མཆོག་རིན་ཆེན་གྱི།།ཞབས་སྐྱེས་མཆོད་ལ་བསྙེལ་བར་མ་གྱུར་ཏམ།།བདག་ཀྱང་བླ་མའི་ལེགས་བཤད་ཀྱིས་འཚོ་ཞིང་།།སྡེ་སྣོད་གསུམ་དང་རྒྱུད་སྡེ་བཞི་ཡི་དོན།།བཤད་སྒྲུབ་བསྟན་པའི་བྱ་བ་མ་དོར་ཙམ།།མ་རུངས་སྐྱེ་བོའི་ཁྲོད་ན་སྤྱོད་ཅིང་མཆིས།།ཞེས་གསོལ་ནས།སླར་ཡང་བརྗོད་པར་བྱ་བ་ནི།གུར་ཀུམ་མེ་ཏོག་དྲི་ལ་སྲེད་ལྡན་པའི།།བཀའ་ཡིག་བུང་བའི་ཕྲེང་བ་རིང་འོངས་ནས།།ཁྱོད་ཐུགས་དགེ་བ་སྒྲོགས་པ་ལྷུར་བླངས་ཏེ།།སོར་མོའི་འདབ་ཕྲེང་རྩེ་ལ་ལྡིང་ཞིང་ཆགས།།དེ་ཚེ་མིག་དང་རྣ་བའི་དགའ་སྟོན་མྱོང་།།ཡིད་ལ་ཁྱོད་སྐུ་མངོན་སུམ་ཇི་བཞིན་དུ།།ཡང་ཡང་བྲིས་ནས་དེ་དོན་བསམས་པ་ན།།བདག་ཡིད་ཁྱོགས་ལ་ཤིན་ཏུ་འཕྱང་བར་གྱུར།།ཅི་སླད་ཅེ་ན་ཐུབ་བསྟན་ཉིན་མོར་བྱེད།།ནུབ་རིའི་མལ་སྟན་ངོས་ལ་དགོས་དམར་འཛིན།།སྐྱེ་དགུ་ཕན་བདེའི་པད་ཚལ་ལྷག་མ་ཙམ།།སྡིག་སྤྱོད་བ་མོས་ཉིན་རེ་བཞིན་དུ་འཇོམས།།གངས་ཅན་སྐྱེ་བོ་ཕལ་ཆེར་ལེགས་ཉེས་ཀྱི།།བླང་དོར་འབྱེད་ལ་ཤིན་ཏུ་འཐོམས་གྱུར་པས།།ཁ་གསག་དཔུང་དང་ལོངས་སྤྱོད་ཕྱིར་འབྲང་གི།ཐུབ་པའི་གསུང་བཞིན་བསྒྲུབ་རྣམས་རྩྭ་ལྟར་འདོར།།དེ་ཕྱིར་རིགས་པའི་སྐྱེ་བ་འཛིན་མཁས་པ།།བཤེས་གཉེན་དེད་དཔོན་མཆོག་ཀྱང་མ་རུངས་པའི།།རླུང་ཆེན་ནང་དུ་ཡང་ཡང་གྲུ་སྦྱར་བས།།ཡང་ཡང་སྒྱིད་ལུག་འགྱུར་བར་གདོན་མི་འཚལ།།འོན་ཀྱང་བོད་འབངས་སྐྱེ་དགུ་མཐའ་དག་གི།དགེ་ལེགས་སྲོག་ནི་ཡང་ཡང་གསོས་གྱུར་པ།།བསྟན་པའི་རྩ་བ་འཇིག་རྟེན་ཀུན་གྱི་མིག།སྔོན་གྱི་ཆོས་རྒྱལ་སེམས་དཔའ་ཆེ་རྣམས་ཀྱི།།རླབས་ཆེན་སྤྱོད་པའི་རྗེས་འགྲོ་ཕན་བདེའི་ཁུར།།ད་ལྟར་ཁྱོད་ཀྱི་ཟུར་ཕུད་ངོས་དག་ལ།།མེ་ཏོག་ཕོན་པོ་བཞིན་དུ་རབ་ཏུ་འཛིན།།དགུན་གྱི་པད་དཀར་ཡ་མཚན་ཅི་ཡང་བསྐྱེད།།དེ་ཡི་དྲི་བཟང་ཕྱོགས་ཀུན་དྲི་ལེན་གྱིས།།ནོར་འཛིན་བུ་མོའི་འགྲམ་པའི་ངོས་དག་ལ།།ལན་ཅིག་མིན་པར་བསྒོས་པ་ལ་སྲེད་པའི།།མཁས་རྣམས་ཡིད་ནི་ཞགས་པ་མེད་པར་འཛིན།།དེ་སླད་ཁྱོད་ཐུགས་དགེ་བའི་ལྕགས་ཀྱུ་ཡིས།།བདག་གི་སྙིང་ནི་ཀུན་ཏུ་དྲངས་མོད་ཀྱི།།ད་དུང་བྱ་བ་དུ་མས་གཡེངས་གྱུར་ཅིང་།།བདག་ཡིད་ལྷག་དང་བཅས་པའི་གནས་སྐབས་བསྟེན།།སྐྱེ་བོ་འཇུངས་པ་ནོར་གྱིས་ལྷག་པར་ཚིམ།།ང་རྒྱལ་འཛིན་རྣམས་གཅམ་བུའི་ངག་གིས་མགུ།།དམ་པ་ལེགས་བཤད་རོ་ལ་ལྷག་པར་ཆགས།།དེ་ཕྱིར་སླར་ཡང་ཆོས་ཀྱི་སྐྱེས་འདི་འབུལ།།བདེ་ལེགས་རྩ་བ་ཐུབ་བསྟན་ལོ་ཐོག་ནི།།བཤེས་གཉེན་ཆུ་འཛིན་དབང་པོའི་ལེགས་བཤད་ཀྱི།།ཆུ་ཆར་དུས་སུ་འབེབས་ལ་རག་ལས་པས།།མི་དབང་མདུན་ས་མཁས་པས་བརྒྱན་པར་མཛོད།།ཆིག་གི་ཡལ་འདབ་མང་དུ་རྒྱས་ན་ཡང་།།རྣམ་དག་ཚུལ་ཁྲིམས་སྙིང་པོ་མ་མཆིས་ན།།བླུན་པོའི་བྱ་ཚོགས་འདྲིད་པ་ལྷུར་ལེན་པའི།།ཁོང་རུལ་ལྗོན་ཤིང་བཞིན་དུ་མཁྱེན་པར་མཛོད།།སྐྱེ་དགུའི་བདེ་སྐྱིད་བསྟན་ལ་རག་ལས་ཤིང་།།དེ་ཡང་ལུང་རྟོགས་དམ་ཆོས་རྒྱས་པ་ལ།།རག་ལས་དེ་ཡི་སླད་དུ་ཁྱོད་ཀྱིས་ནི།།རྟག་ཏུ་ལྷོད་པ་མེད་པའི་བློ་གྲོས་མཛོད།།ཚོང་འདུས་ཁ་དོག་བསྒྱུར་བའི་ཟས་བཞིན་དུ།།འཇིག་རྟེན་འདི་ན་ཆོས་ལྟར་བཅོས་པ་མང་།།དེ་ཕྱིར་ཡངས་པའི་བློ་ཅན་ཁྱོད་ཀྱི་ཐུགས།།ལེགས་པའི་ལམ་བཟང་ཀུན་ཏུ་བསྟེན་པར་འཚལ།།རྣམ་དག་ཚུལ་ཁྲིམས་རྒྱན་གྱིས་རབ་མཛེས་ཤིང་།།ས་ཕྱོགས་སྐྱེ་བོའི་བསོད་ནམས་ཚོགས་ཀྱི་གཞི།།བག་ཡོད་དུལ་བའི་གོས་འཆང་རབ་བྱུང་གིས།།ས་ཡི་ཁྱོན་རྣམས་ཀུན་ཏུ་གང་བར་མཛོད།།འབངས་རྣམས་སྐྱེ་བོའི་བདེ་ལེགས་ཇི་སྙེད་པ།།དེ་ཀུན་ས་སྐྱོང་མཛད་པའི་རྗེས་སུ་འཇུག།དེ་ཕྱིར་ཉིད་ཀྱི་སྲས་ལ་ཇི་ལྟ་བར།།བྱམས་པའི་ཐུགས་ཀྱིས་ཆོས་ཀྱི་རྒྱལ་སྲིད་མཛོད།།ཕན་ཚུན་གནོད་པའི་ལས་ལས་རབ་བཟློག་ནས།།ཀུན་ཀྱང་འཚེ་བ་མེད་པའི་ཆོས་ལ་བརྟེན།།དགེ་བའི་ཁྲིམས་ཀྱིས་ཉིད་ཀྱི་ཆབ་སྲིད་ནི།།རྫོགས་ལྡན་དུས་བཞིན་ཀུན་ཏུ་དགའ་བར་མཛོད།།རྐང་དྲུག་ལྡན་པ་ཁོ་བོའང་ལེགས་བཤད་ཀྱི།།འཕུར་ལྡིང་སྙན་པའི་སྒྲ་དབྱངས་ལྷུར་ལེན་ཅིང་།།དད་པ་སྦྲང་རྩིའི་བཅུད་ཀྱིས་ཡོངས་གཏམས་པའི།།འདབ་བརྒྱའི་ཚལ་དེར་འཇུག་པའི་སྨོན་ལམ་བགྱིད།།ཁྱོད་ཐུགས་དགེ་བ་རྒྱས་པའི་འོད་དཀར་ཅན།།བདུད་སྡེ་མུན་ཅན་གཟའ་ལས་རྣམ་རྒྱལ་ནས།།ཁོར་ཡུག་རི་བོའི་ཁོངས་ཀྱི་ནོར་འཛིན་གཞི།།ཐུབ་བསྟན་ཀུ་མུད་དགོད་པའི་གཉེན་གྱུར་ཅིག།ཅེས་པའི་ཞུ་ཡིག་གཟིགས་པའི་རྟེན་མཚོན་པར།།ལྷག་བསམ་དྲི་མ་མེད་པ་ལྟར་རབ་ཏུ་དཀར་བའི་ཁ་བཏགས་གཅིག་མཆིས།ཟླ་བ་གསུམ་པའི་ཉེར་བདུན་ལ་རི་བོ་མདངས་ཅན་ནས་ཕུལ་བ་དགེ་ལེགས་སུ་གྱུར་ཅིག།ཅེས་པ་འདི་ནི་གུ་གེའི་མངའ་བདག་ཁྲི་ནམ་མཁའི་དབང་པོ་ཕུན་ཚོགས་སྡེ་དཔལ་བཟང་པོས་འབུལ་བ་ཕུན་སུམ་ཚོགས་པ་དང་བཅས་ཏེ་གདན་འདྲེན་པའི་ཞུ་ཡིག་ནན་ཆེན་པོས་ཕུལ་བའི་ལན་དུ།མང་དུ་ཐོས་པའི་བཙུན་པ་དགེ་ལེགས་དཔལ་བཟང་པོས་སྨྲས་པའོ།།།།༈